"Er der nogen, der før har set et krondyr?" lød det fra naturvejleder Jakob Konnerup fredag formiddag. Flere hænder - store og små - røg i vejret. "Er der så nogen, der før har set et dødt krondyr?" sagde Jakob Konnerup og pegede på et stort krondyr, der hang i benene og var ved at blive parteret af hans kollega. Og det havde fem-årige Alfred Fos Rosenkvist fra Aalborg aldrig. - Sidste gang jeg var her, så var det kun vildsvinene vi så, siger han. Alfred Fos Rosenkvist var taget med sine bedsteforældre og lillebror til krondyrflåning i Lille Vildmosecentret. En tilbagevendende begivenhed, der løber af stablen i centret tre gange om året, og som er meget populær. - Normalvis kommer her mellem 75 og 100 hver gang, siger Jakob Konnerup. Forældrene er bekymrede: Børnene tager det i stiv arm Lille Vildmosecentret er et oplevelse- og formidlingscenter i et stort højmoseområde på 75km². Og selvom krondyrflåning altid er populær, er den ifølge naturvejlederen også vigtig - Vi skal have lært børnene, at maden ikke bliver dannet nede i køledisken. Vi vil derfor gerne sætte fokus på, at de ser, hvordan maden kommer frem - fra jord til bord temaet, siger Jakob Konnerup. Selvom sådan en krondyrflåning kan virke en smule voldsom for nogle, så er det ikke børnene, der mener det, siger Jakob Konnerup. - Det er næsten altid mødrene eller fædrene, der siger, om det nu kan gå, mens børnene bare springer ud i det med åbent sind, og det er herligt, siger han. Alfred så sit krondyr Og hvis succeskritieret var at lære noget, så var dagen en succes for fem-årige Alfred. - En elg er hvert fald større end krondyret, siger han og mener, det har været en god dag. - Det bedste var bare at se krondyret.

Referat:
Efterårsferiens helt store attraktion hos Lille Vildmosecentret er krondyrflåning, som især er populært blandt de små.